নান্দিনা এম. এইচ. কে. সরকারি পাইলট উচ্চ বিদ্যালয়

তৎকালীন ব্রিটিশ আমলে পুঠিয়া (রাজশাহী) রাজ ষ্টেটের জমিদার মহারাণী হেমন্ত কুমারী দেবীর দানকৃত জমির উপর ১৯৩৫ সনের ৫ ডিসেম্বর বিদ্যালয়টি প্রতিষ্ঠিত হয়। এদিন বিদ্যালয়ের ভিত্তি প্রস্তর স্থাপন করেন ব্রিটিশ বিভাগীয় কমিশনার মি: ডব্লিউ. এইচ. নেলসন, আইসিএস । সাথে ছিলেন রাজা বাহাদুর স্বর্গত: সচীন্দ্র নারায়ণ সন্ন্যাল ও জেলা ম্যাজিস্ট্রেট মি: ডাউ, আইসিএস। জমিদার মহারাণীর পক্ষে শচীন্দ্র নারায়ণ সন্ন্যাল বিদ্যালয়কে ৭ একর জমি লিখে দেন। ১৯৩৭ সনে স্কুলটি কলকাতা বিশ্ববিদ্যালয়ের অনুমোদন লাভ করে।

১৯৫৮-৫৯ সনে যুক্তরাষ্ট্রের ফোর্ড ফাউন্ডেশন এর সাথে চুক্তি অনুযায়ী দেশের শিক্ষা ক্ষেত্রে বহুমুখী কার্যক্রম প্রবর্তনের উদ্দেশ্যে এবং নিজ নিজ এলাকায় স্কুলগুলো বহুমুখী পাঠ্যক্রম প্রবর্তনের ব্যাপারে আদর্শ হিসেবে কাজ করে মাধ্যমিক শিক্ষায় গুরুত্বপূর্ণ ভূমিকা পালন করার লক্ষ্যে দেশের বিভিন্ন এলাকা থেকে মোট ৫টি বেসরকারি পথপ্রদর্শক বিদ্যালয় নির্বাচিত করা হয়। অত্র বিদ্যালয়টি তার স্বকীয় বৈশিষ্ট্য ও বহুমুখী কার্যক্রমের স্বীকৃতি স্বরূপ সে সময়ে (১৯৫৯-৬২) সনে দেশের অন্যতম পাইলট উচ্চ বিদ্যালয় হিসেবে নির্বাচিত হয়।

১৯৮১ সনের ১ জানুয়ারি বিদ্যালয়টি সরকারি করা হয় এবং ১৯৮১ সনের ২৮মে আনুষ্ঠানিকভাবে স্কুলের সকল স্থাবর অস্থার সম্পত্তি ‘ডিড অব গিফট’ এর মাধ্যমে গণপ্রজাতন্ত্রী বাংলাদেশ সরকারের মহামান্য রাষ্ট্রপতি বরাবর হস্তান্তর করা হয়। পরবর্তী সময়ে মহারাণী হেমন্ত কুমারী সরকারী পাইলট উচ্চ বিদ্যালয় সংক্ষিপ্ত করে রাখা হয় এম.এইচ.কে. সরকারী পাইলট উচ্চ বিদ্যালয়।

 অবস্থান 
বাংলাদেশের রাজধানী ঢাকা থেকে ১৬৭ কিলোমিটার দূরে জামালপুর জেলার রানাগাছা ইউনিয়নে বিদ্যালয়টির অবস্থান। বিভাগীয় শহর ময়মনসিংহ এবং জেলা শহর জামালপুর থেকে এটির দূরত্ব যথাক্রমে ৪৭ কিলোমিটার ও ১২ কিলোমিটার।

 ইতিহাস 
নান্দিনা মহারাণী হেমন্ত কুমারী সরকারি উচ্চ বিদ্যালয় প্রতিষ্ঠায় পুঠিয়ার জমিদার বিদূষী মহারাণী হেমন্ত কুমারী দেবীর অবদান প্রধান। ১৯৩৫ সালে বিদ্যালয়টি আনুষ্ঠানিকভাবে প্রতিষ্ঠিত হলেও এর প্রেক্ষাপট শুরু হয়েছিল আরও আগে। নান্দিনায় তৎকালীন পুঠিয়া জমিদারের একটি কাঁচারি ছিল, যার প্রধান কর্মকর্তা (নায়েব) ছিলেন শ্রী রমণী মোহন বসু। একজন শিক্ষানুরাগী ব্যক্তিত্ব হিসেবে তিনি মহারাণী হেমন্ত কুমারী দেবীর নিকট থেকে বিদ্যালয় প্রতিষ্ঠার জন্য অনুমতি, প্রয়োজনীয় অর্থ ও জমি বরাদ্দের প্রাথমিক ব্যবস্থা করেন।

১৯২০ সালের শেষভাগে রমণী মোহন বসুর পুত্র সুশীল কুমার বসু নান্দিনা সফর করেন। তিনি কলকাতা বিশ্ববিদ্যালয় থেকে দর্শনশাস্ত্রে স্নাতকোত্তর (এমএ) ডিগ্রি অর্জন করেছিলেন। বিশ্ববিদ্যালয়ে অধ্যাপনার সুযোগ থাকা সত্ত্বেও তিনি শিক্ষা বিস্তারের লক্ষ্যে নান্দিনায় চলে আসেন এবং বিদ্যালয়ের উন্নয়নে আত্মনিয়োগ করেন।

 প্রাতিষ্ঠানিক বিকাশ ও স্বীকৃতি 
বিদ্যালয়ের কার্যক্রম গতিশীল করতে সুশীল কুমার বসু একজন যোগ্য প্রধান শিক্ষকের প্রয়োজনীয়তা অনুভব করেন। ১৯৩১ সালে তিনি সদ্য স্নাতক ডিগ্রিধারী নলিনী মোহন দাসকে (যিনি 'মাখন দাস' নামে সমধিক পরিচিত) স্থায়ী প্রধান শিক্ষক হিসেবে নিয়োগ দেন। নলিনী মোহন দাসের যোগ্য নেতৃত্বে বিদ্যালয়টি একটি শক্তিশালী ভিত লাভ করে। এই সময়ে তার অন্যতম সহযোগী ছিলেন মৌলভী যয়নদ্দীন আহমেদ। তাদের সম্মিলিত প্রচেষ্টায় বিদ্যালয়টি দ্রুত একটি স্বনামধন্য প্রতিষ্ঠানে পরিণত হয়।

বিদ্যালয়ের ইতিহাসের কিছু গুরুত্বপূর্ণ মাইলফলক:
 শ্রেণি সম্প্রসারণ: ১৯৩৪ সালে নবম এবং ১৯৩৫ সালে দশম শ্রেণি খোলা হয়। ১৯৩৫ ও ১৯৩৬ সালে বিদ্যালয়টি পরীক্ষার্থীদের প্রাইভেট পরীক্ষার্থী হিসেবে প্রবেশিকা পরীক্ষায় অংশগ্রহণের ব্যবস্থা করে।
 ভিত্তিপ্রস্তর স্থাপন: ১৯৩৫ সালের ৫ ডিসেম্বর ঢাকা বিভাগীয় কমিশনার ডব্লিউ. এইচ. ন্যালসন (আইসিএস) বিদ্যালয়ের ভিত্তিপ্রস্তর স্থাপন করেন। উক্ত অনুষ্ঠানে রাজা বাহাদুর শচীন্দ্র নারায়ণ সান্যাল এবং জেলা ম্যাজিস্ট্রেট মি. ডাউ (আইসিএস) উপস্থিত ছিলেন।
 বিশ্ববিদ্যালয় অনুমোদন: ১৯৩৭ সালে বিদ্যালয়টি কলকাতা বিশ্ববিদ্যালয়ের স্থায়ী অনুমোদন লাভ করে।

 সরকারিভুক্তি ও বর্তমান অবস্থা 
দীর্ঘ ঐতিহাসিক পথচলার পর, ১৯৮১ সালে 'ডিড অব গিফট' (দানপত্র)-এর মাধ্যমে বিদ্যালয়টিকে সরকারি রূপান্তর করা হয়। বর্তমানে বিদ্যালয়টি প্রাতিষ্ঠানিক শিক্ষার পাশাপাশি খেলাধুলা ও সহ-শিক্ষা কার্যক্রমে সাফল্যের ধারা বজায় রেখেছে।

 প্রাতিষ্ঠানিক ব্যবস্থা 

 তথ্যসূত্র 

 বহিঃসংযোগ 

বিষয়শ্রেণী:রাজশাহী জেলার বিদ্যালয়
বিষয়শ্রেণী:১৯৩৫-এ প্রতিষ্ঠিত